เอเอซีพีตรวจสุขภาพถึงบ้าน ช่วยลูกค้าลดค่าใช้จ่าย-เวลา
อยุธยา อลิอันซ์ ซี.พี. เปิดบริการใหม่ตรวจสุขภาพเคลื่อนที่ถึงบ้านเป็นเจ้าแรกในประเทศไทย&nbsp; ตอบสนองความต้องการที่หลากหลายของลูกค้า
24 ก.พ. 2553

อยุธยา อลิอันซ์ ซี.พี. เปิดบริการใหม่ตรวจสุขภาพเคลื่อนที่ถึงบ้านเป็นเจ้าแรกในประเทศไทย  ตอบสนองความต้องการที่หลากหลายของลูกค้า
น.ส.พัชรา ทวีชัยวัฒนะ รองกรรมการผู้จัดการใหญ่ ฝ่ายบริหารการตลาดและสื่อสารองค์กร บริษัท  อยุธยา อลิอันซ์ ซี.พี. ประกันชีวิต (เอเอซีพี) เปิดเผยว่า  บริษัทได้เปิดบริการใหม่ล่าสุดเพื่อเพิ่มความพึงพอใจให้กับลูกค้าและเพิ่มยอดขายให้กับบริษัทฯ คือ บริการMobile Medical Service หรือหน่วยตรวจสุขภาพเคลื่อนที่ เพื่ออำนวยความสะดวกแก่ผู้สมัครเอาประกันชีวิตที่ไม่มีเวลาไปตรวจสุขภาพที่โรงพยาบาล  นำทีมโดยพยาบาลวิชาชีพที่ผ่านเกณฑ์การคัดเลือก อย่างเข้มข้นจากบริษัทก่อนออกปฏิบัติงานจริง ซึ่งช่วยลดอุปสรรคและขั้นตอนในการตรวจสุขภาพสำหรับผู้ต้องการจะซื้อกรมธรรม์ประกันชีวิต โดยตัวแทนที่ได้ลงทะเบียนเป็นสมาชิกกับฝ่ายการแพทย์ของบริษัทแล้วจะเป็นผู้อำนวยความสะดวกในการนัดหมายเวลาและสถานที่ ซึ่งจะเป็นที่บ้านหรือที่ทำงานก็ได้ ลูกค้าไม่ต้องเสียเวลาเดินทางไปโรงพยาบาลหรือคลินิกอีกต่อไป ประหยัดทั้งเวลาและค่าใช้จ่ายที่ไม่จำเป็น
“ขณะนี้เริ่มให้บริการดังกล่าวแล้วในกรุงเทพฯ นนทบุรี ปทุมธานี สมุทรปราการ และหัวเมืองใหญ่ๆ อย่างสระบุรี เชียงใหม่ ชลบุรี สงขลา ภูเก็ต ลำพูน และนครปฐม โดยที่ผ่านมาได้รับการตอบรับเป็นอย่างดีจากลูกค้า ซึ่งคาดว่าจะส่งผลดีต่อธุรกิจประกันชีวิตในภาพรวม เพราะนอกจากจะช่วยประหยัดและเพิ่มความสะดวกแล้ว ยังกระตุ้นให้บริษัทประกันต่างๆ ตื่นตัวแข่งขันกันพัฒนาบริการที่ดีแก่ลูกค้า”น.ส.พัชรา กล่าว  
น.ส.พัชรา เปิดเผยว่า จากสถิติในช่วง 20 ปีที่ผ่านมา พบว่ามีอัตราการเสียชีวิตด้วยโรคหัวใจและโรคหลอดเลือดในประเทศไทยสูงขึ้นถึง 20 เท่า ถือเป็นอีกโรคหนึ่งที่มีความเสี่ยงในการเกิดโรคสูง และเมื่อเป็นแล้วทำให้ต้องเสียค่าใช้จ่ายในการรักษาสูงมาก บริษัทฯ เล็งเห็นความจำเป็นดังกล่าวจึงได้เสนอขายสัญญาเพิ่มเติมคุ้มครองโรคร้ายแรง (CI 48) ซึ่งขณะนี้ได้รับการตอบรับดีมาก เพราะเป็นผลิตภัณฑ์ที่ให้ความคุ้มครองครอบคลุมเกือบทุกอวัยวะสำคัญและคุ้มค่าสูงสุดเมื่อเทียบกับผลิตภัณฑ์อื่นๆ ในตลาด 
"เราเป็นรายเดียวในตลาดที่มอบความคุ้มครองโรคหัวใจ รวมถึงการขยายหลอดเลือดหัวใจ หรือการใช้สายสวนอื่น เพื่อการรักษาหลอดเลือดหัวใจ นอกจากนี้ยังมอบความคุ้มครองกรณีทุพพลภาพถาวรสิ้นเชิงทั้งจากอุบัติเหตุและการเจ็บป่วย เราจึงมั่นใจว่ายอดขายสัญญาเพิ่มเติมคุ้มครองโรคร้ายแรง 48 โรค ของอยุธยา อลิอันซ์ ซี.พี. จะเติบโตต่อเนื่อง”น.ส.พัชรา กล่าว
น.ส.พัชรา กล่าวว่า  บริการดังกล่าวอยู่ภายใต้นโยบายการบริหารจัดการลูกค้าตามแนวทางของอลิอันซ์ระดับโลก ภายใต้กลยุทธ์การยึดลูกค้าเป็นศูนย์กลาง (Customer Centric Strategy) ที่นำมาใช้อย่างต่อเนื่องและเป็นรูปธรรม โดยมุ่งเน้นการให้บริการที่ดีเยี่ยมแก่ลูกค้า พร้อมกับการพัฒนาผลิตภัณฑ์ที่ตอบสนองทุกความต้องการที่แท้จริงในทุกจังหวะชีวิตของลูกค้า มีการศึกษาพฤติกรรม รูปแบบการใช้ชีวิต ความต้องการของลูกค้าและปัจจัยแวดล้อมต่างๆ อย่างละเอียด ก่อนนำข้อมูลดังกล่าวมาวิเคราะห์และพัฒนาเป็นผลิตภัณฑ์และบริการใหม่ๆ ที่สอดคล้องกับความคาดหวังของลูกค้าแต่ละกลุ่มเป้าหมาย